钦定古今图书集成/明伦汇编/闺媛典/第032卷 > 程植妻王氏
## 钦定古今图书集成/明伦汇编/闺媛典/第032卷 > 程植妻王氏

按《广信府志》：“王氏，程植妻，名静婉，馀干人。年十九，事
植。越五年而植病革。时，嘱王善事父母，王泣而对。服
阕，母氏欲夺其志，王曰：‘未亡人代夫子执定省礼于
舅姑，遵遗命也’。卒矢靡他。又五年，舅没，事姑翁氏益
婉顺。至元壬午时，姑年七十，病卧床蓐。一夕，群盗入
门，持刃向姑，王以身翼蔽，愿代姑死，盗义之而两释”
焉。姑当弥留，语王曰：“愿汝子妇以汝事我者事汝，吾
死瞑目矣。”后王寿而且康，子妇诸孙事之惟谨，人以
为孝德之报云。